《象弈一首呈叶潜仲》
宋代·刘克庄

小艺无难精，上智有未解。
君看橘中戏，妙不出局外。
屹然两国立，限以大河界。
连营凛中权，四壁设坚械。
三十二子者，一一具变态。
先登如挑敌，分布如备塞。
尽锐贾吾勇，持重伺彼怠。
或迟如围莒，或速如入蔡。
远砲勿虚发，冗卒要精汰。
负非繇寡少，胜岂击彊大。
昆阳以象奔，陈涛以车败。
匹马郭令来，一士汲暗在。
献俘将策勋，得隽众称快。
我欲筑坛场，孰可建旗盖。
叶侯天机深，临陈识向背。
纵未及国手，其高亦可对。
狃捷敢饶先，讳输每索再。
宁为握节死，安肯屈膝拜。
有时横槊吟，句法尤雄迈。
愚虑仅一得，君才乃十倍。
霸图务并弱，兵志贵攻昧。
虽然屡克获，讵可自侈忲。
吕蒙能馘羽，卫瓘足缚艾。
南师未宜轻，夜半防斫寨。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。